CELEX: 32017R0793
Language: sk
Date: 2017-05-10 00:00:00
Title: Vykonávacie nariadenie Komisie (EÚ) 2017/793 z 10. mája 2017, ktorým sa mení nariadenie (ES) č. 180/2008, pokiaľ ide o predĺženie obdobia ustanovenia referenčného laboratória EÚ pre choroby koní okrem afrického moru koní (Text s významom pre EHP )

11.5.2017   
            
            
               SK
            
            
               Úradný vestník Európskej únie
            
            
               L 120/5
            
         VYKONÁVACIE NARIADENIE KOMISIE (EÚ) 2017/793
   z 10. mája 2017,
   ktorým sa mení nariadenie (ES) č. 180/2008, pokiaľ ide o predĺženie obdobia ustanovenia referenčného laboratória EÚ pre choroby koní okrem afrického moru koní
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2009/156/ES z 30. novembra 2009 o zdravotnom stave zvierat v súvislosti s presunom a dovozom zvierat čeľade koňovité z tretích krajín (1), a najmä na článok 19 písm. d),
   keďže:
   
               (1)
            
            
               Nariadením Komisie (ES) č. 180/2008 (2) bola za referenčné laboratórium pre choroby koní okrem moru koní ustanovená francúzska Národná agentúra pre bezpečnosť potravín, životného prostredia a práce (Agence nationale de sécurité sanitaire de l'alimentation, de l'environnement et du travail, ANSES), so svojimi laboratóriami pre zdravie zvierat a choroby koní a v prílohe k uvedenému nariadeniu sa stanovujú funkcie, úlohy a postupy týkajúce sa spolupráce s laboratóriami zodpovednými za diagnostikovanie infekčných chorôb koní v členských štátoch.
            
         
               (2)
            
            
               Nariadením (ES) č. 180/2008 prijatým Komisiou v roku 2008 bola za referenčné laboratórium EÚ pre choroby koní okrem moru koní ustanovená inštitúcia Agence française de sécurité sanitaire des aliments (AFSSA), a to na počiatočné obdobie piatich rokov, ktoré uplynie 30. júna 2013. Nariadením Komisie (EÚ) č. 208/2011 (3) sa aktualizovalo nariadenie (ES) č. 180/2008, pokiaľ ide o názov inštitúcie, t. j. Agence nationale de sécurité sanitaire de l'alimentation, de l'environnement et du travail (ANSES). Nariadením (ES) č. 180/2008 zmeneným vykonávacím nariadením Komisie (EÚ) č. 72/2013 (4) sa predĺžilo obdobie ustanovenia inštitúcie ANSES na ďalších päť rokov – do 30. júna 2018.
            
         
               (3)
            
            
               Viac ako osem rokov si inštitúcia ANSES plnila svoje funkcie, úlohy a postupy, a tak výrazne zlepšila schopnosti národných referenčných laboratórií, pokiaľ ide o diagnostiku a diferenciálnu diagnostiku konkrétnych chorôb koní.
            
         
               (4)
            
            
               Z hľadiska zabezpečenia vysokej kvality a jednotnosti analytických a diagnostických výsledkov v Únii je dôležité, aby inštitúcia ANSES pokračovala vo svojich činnostiach ako referenčné laboratórium EÚ pre choroby koní okrem afrického moru koní aj ďalších päť rokov.
            
         
               (5)
            
            
               Nariadenie (ES) č. 180/2008 by sa preto malo zodpovedajúcim spôsobom zmeniť.
            
         
               (6)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   V článku 1 ods. 1 nariadenia (ES) č. 180/2008 sa dátum „30. júna 2018“ nahrádza dátumom „30. júna 2023“.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 10. mája 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 192, 23.7.2010, s. 1.
   
      (2)  Nariadenie Komisie (ES) č. 180/2008 z 28. februára 2008 o referenčnom laboratóriu Spoločenstva pre choroby koní okrem moru koní a o zmene a doplnení prílohy VII k nariadeniu Európskeho parlamentu a Rady (ES) č. 882/2004 (Ú. v. EÚ L 56, 29.2.2008, s. 4).
   
      (3)  Nariadenie Komisie (EÚ) č. 208/2011 z 2. marca 2011, ktorým sa mení a dopĺňa príloha VII k nariadeniu Európskeho parlamentu a Rady (ES) č. 882/2004 a k nariadeniam Komisie (ES) č. 180/2008 a (ES) č. 737/2008, pokiaľ ide o zoznamy a názvy referenčných laboratórií EÚ (Ú. v. EÚ L 58, 3.3.2011, s. 29).
   
      (4)  Vykonávacie nariadenie Komisie (EÚ) č. 72/2013 z 25. januára 2013, ktorým sa menia a dopĺňajú nariadenia (ES) č. 180/2008 a (ES) č. 737/2008, pokiaľ ide o obdobie určenia niektorých referenčných laboratórií za referenčné laboratóriá EÚ (Ú. v. EÚ L 26, 26.1.2013, s. 9).